62018CD0543
ODLUKA SUDA (vijeće za preispitivanje)
17. rujna 2018. (
*1
)
„Preispitivanje”
U predmetu C‑543/18 RX,
povodom prijedloga za preispitivanje koji je prvi nezavisni odvjetnik podnio 20. kolovoza 2018., na temelju članka 62. Statuta Suda Europske unije,
SUD (vijeće za preispitivanje),
u sastavu: M. Ilešič (izvjestitelj), predsjednik vijeća, A. Rosas, C. Toader, A. Prechal i E. Jarašiūnas, suci,
donosi sljedeću
Odluku
1
Prijedlog za preispitivanje koji je podnio prvi nezavisni odvjetnik odnosi se na presudu Općeg suda Europske unije od 19. srpnja 2018., HG/Komisija (T‑693/16 P, neobjavljena, EU:T:2018:492). Tom presudom Opći sud ukinuo je presudu Službeničkog suda Europske unije od 19. srpnja 2016., HG/Komisija (F‑149/15, EU:F:2016:155), kojom je taj sud odbio tužiteljev zahtjev da se ponajprije, s jedne strane, poništi odluka Europske komisije od 10. veljače 2015. – kojom mu je izrečena stegovna mjera odgode napredovanja u viši stupanj u trajanju od 18 mjeseci i naloženo da Komisiji naknadi štetu u iznosu od 108596,35 eura – i, prema potrebi, odluka o odbijanju prigovora te da se, s druge strane, Komisiji naloži da mu naknadi navodno pretrpljenu štetu.
2
Opći je sud smatrao da vijeće Službeničkog suda koje je donijelo spomenutu presudu nije bilo pravilno sastavljeno.
3
Iz članka 256. stavka 2. UFEU‑a proizlazi da odluke Općeg suda Europske unije donesene povodom žalbe protiv odluka Službeničkog suda Europske unije iznimno može ispitati Sud, u skladu s uvjetima i ograničenjima utvrđenima u Statutu Suda Europske unije, kada postoji ozbiljna opasnost ugrožavanja jedinstva ili dosljednosti prava Unije.
4
Na temelju članka 62. Statuta Suda Europske unije, prvi nezavisni odvjetnik može, ako smatra da je ozbiljno ugroženo jedinstvo ili dosljednost prava Unije, predložiti Sudu da ispita odluku Općeg suda.
5
U tom pogledu iz članka 193. stavka 4. Poslovnika Suda proizlazi da njegovo vijeće za preispitivanje, koje razmatra takav prijedlog, odlučuje je li potrebno preispitati odluku Općeg suda i da se, u slučaju potvrdnog odgovora, u odluci o preispitivanju te odluke navode samo pitanja koja su predmet preispitivanja.
6
U predmetnom slučaju vijeće za preispitivanje smatra da valja preispitati presudu od 19. srpnja 2018., HG/Komisija (T‑693/16 P, neobjavljena, EU:T:2018:492).
7
Pitanje koje je predmet spomenutog preispitivanja navedeno je u točki 2. izreke ove odluke.
Slijedom navedenog, Sud (vijeće za preispitivanje) odlučuje:
1.
Valja preispitati presudu Općeg suda Europske unije od 19. srpnja 2018., HG/Komisija (T‑693/16 P, neobjavljena, EU:T:2018:492).
2.
Predmet preispitivanja je pitanje ugrožava li presuda Općeg suda Europske unije od 19. srpnja 2018., HG/Komisija (T‑693/16 P, neobjavljena, EU:T:2018:492), jedinstvo ili dosljednost prava Unije – osobito s obzirom na opće načelo pravne sigurnosti – time što je spomenuti sud, odlučujući o žalbi, presudio da vijeće koje je donijelo presudu Službeničkog suda Europske unije od 19. srpnja 2016., HG/Komisija (F‑149/15, EU:F:2016:155), nije bilo pravilno sastavljeno zbog nepravilnosti koja je utjecala na postupak imenovanja jednog od sudaca tog vijeća, što je dovelo do povrede načela zakonom ustanovljenog suda utvrđenog u prvoj rečenici članka 47. drugog stavka Povelje Europske unije o temeljnim pravima.
Preispitivanje se osobito odnosi na pitanje može li, poput akata navedenih u članku 277. UFEU‑a, imenovanje suca biti predmet incidentalnog nadzora zakonitosti ili je takav nadzor – načelno odnosno nakon proteka stanovitog vremena – isključen ili ograničen na određene vrste nepravilnosti kako bi se zajamčila pravna sigurnost i svojstvo pravomoćnosti.
3.
Pozivaju se zainteresirane osobe navedene u članku 23. Statuta Europske unije i stranke u postupku pred Općim sudom Europske unije da Sudu Europske unije podnesu pisana očitovanja o navedenom pitanju u roku od mjesec dana od dana dostave ove odluke.
Potpisi
(
*1
)	Jezik postupka: francuski